שאלה 16- תשובה(א) מבוססת על כינורו של רוטשילד מאת צ'כוב

שאלה: כוח וחולשה- הניגוד ביניהם או ההיטלטלות ביניהם. כיצד משתקפת סוגייה זו ביחסים בין הדמויות או בהתמודדות של דמויות עם המציאות? בחר שתי יצירות.

להדגמת שאלה זו נבחר הסיפור "כנורו של רוטשילד" מאת צ'כוב.

תשובה

דמותו של יעקב, גיבור הסיפור, מייצגת כוח, ובניגוד לו מוצגות דמויותיהם המשניות של מארפה אשתו ורוטשילד היהודי כדמויות חלשות וכנועות. במהלך 4 ימי התרחשות העלילה חל בו שינוי, ואנו רואים בקיעים מסוימים באטימות הרגשית שלו וביחסו הנוקשה אל מארפה ואל רוטשילד. לאחר מותה של אשתו, הוא מטלטל הטלטלות פנימית בין כוח לחולשה, ומת כשהוא מכיר בחולשתו, ונותן ביטוי לצד הרגשי בחשבון נפש וחרטה.

הגיבור יעקב איוונוב, אדם עני בן 70, מתואר כגבוה וחסון-תיאור המתאים לכוחו. גר בעיירה קטנה ועלובה, ומתפרנס בדוחק מבניית ארונות קבורה. הוא מכונה בפי האנשים "ברונזה" כינוי לעג, המעיד על אופיו הקשה והאטום. כדי להגדיל קצת את הכנסתו הוא מנגן בכינור בתזמורת של כליזמרים יהודים.

יעקב מתמודד עם מציאות חיים קשה. הוא גר בחדר עלוב, בעוני וצפיפות, ומתייחס אל אשתו כאל אחד החפצים בחדר. מזלזל בה , ואינו מעריך את עבודתה הקשה והיותה האדם הקרוב אליו ביותר. במשך 52 שנה הוא נהג בה באכזריות. מעולם לא גילה כלפיה רוך או התחשבות, לא ריחם עליה, אסר עליה לשתות תה מטעמי חסכנות, לא כיבד אותה בממתק שקיבל בחתונות בהן ניגן, ואטימותו כלפיה מגיעה לשיאה, כשהוא מודד אותה בעודה גוססת כדי לבנות את ארון הקבורה שלה בפניה.

יעקב אדם חומרני, שחש שכל חייו הם הפסד מתמשך. הוא מעביר ימיו בחישובים על הפסדים ועל רווחים שהחמיץ, ומוציא כעסו על הסובבים אותו, בעיקר על מארפה ורוטשילד.

אטימותו מתבטאת גם בעיסוקו. הוא מייחל למותם של אנשים כדי להגדיל רווחיו, מתמלא כעס על שזקנים בעיירה מאריכים ימים, ואל בניית ארונות לילדים מתייחס בזלזול בשל הרווח הפחות.

יעקב רומס ומעליב כל מי שנמצא תחתיו בסולם החברתי. הוא שונא את היהודים בתזמורת בה ניגן, מבזה אותם, ומרבה להתעלל ברוטשילד הן בשל שמו והן בשל נגינתו מלאת העצבות. יעקב לא יכול לשאת את הנגינה שלו בחליל המייבב, כי הוא בורח מכל רגש. לא פעם איים והכה את רוטשילד, כשזה בא להזמינו לנגן.

יעקב מתנהג בכוחניות כלפי מי שחלש ממנו, אולם כוחניות זו נעלמת במפגש עם מי שנמצא מעליו, כגון החובש, שהתייחס אליו בבוז ולעג. כאן יעקב מבליג ונכנע. התנהגות החובש משקפת את התנהגותו הכוחנית של יעקב כלפי החלשים ממנו.

בניגוד ליעקב מייצגים מארפה אשתו ורוטשילד את ההתנהגות של חולשה וכניעה.

מארפה מבטלת את אישיותה בפני בעלה. היא טיפלה בו במסירות 52 שנה למרות שכרותו ויחסו אליה כאל כלב. היא עשתה את כל העבודות הקשות של חטיבת עצים, שאיבת מים וטיפול בבית ללא כל תלונה. את הפחד שלה מפניו רואים בכך שהמשיכה בעבודות הקשות גם ביום שבו חלתה, ובקושי עמדה על רגליה. רק בערב העזה לומר לו שהיא גוססת. פניה קרנו מאושר לקראת המוות הגואל. סוף סוף תיפרד מחייה הקשים לצידו. היא ספגה ממנו תמיד עלבונות. הוא האשים אותה בהפסדים שלו, איים עליה באגרופים, והטיל עליה אימה.

מארפה היא דמות חלשה, ורק בגסיסתה העזה להזכיר לו חוויה של אושר מן העבר הרחוק- תינוקת שהייתה להם ושמחתם כמשפחה שבילתה ליד הנהר. אולם יעקב באטימותו לא יכול להיזכר במשהו שקשור לרגש. הוא בטוח שהיא הוזה.

רוטשילד, יהודי רזה ואדמוני הוא הדמות השנייה המייצגת חולשה. הוא ניגן בחליל בתזמורת הכליזמרים, ונגינתו מלאת היגון והכאב גורמת ליעקב לשנוא אותו ולהתעלל בו בקללות ואלימות. רוטשילד מתואר כדמות שברירית ועדינה, המתאימה לחולשתו. כשהוא סופג מכות מיעקב, הוא בוכה ובורח מפניו.

למרות הכוחניות של יעקב הוא מתגלה לעיתים כמי שיש בו רגש מוסתר. בלילות הוא מפיג את ייסוריו על הפסדיו בנגיעה במיתרי הכינור, והצלילים הרכים הטיבו עמו.

עם מחלתה של מארפה מתעוררים בו הרהורים ראשונים על יחסו הקשה והאכזרי אליה. הוא מתמלא פחד בהבינו שפניה קורנות לקראת המוות. זה משקף לו את התנהגותו האכזרית כלפיה כל חייו. אולם הבזקי חולשה אלה הם קצרים, ומתחוללים בפנימיותו ולא במערכת היחסים שלו אתה. הוא לא הביע חרטה בפניה. באטימותו הוא משקיע עצמו בבניית הארון בעודה בחיים, ומרוצה שהלוויה הייתה חסכונית, והארון עשוי היטב. אין הבעת רגשות על מותה.

רק בחזרה מבית הקברות תוקפים אותו הרהורי חרטה על היחס הלא אנושי כלפיה. הוא חש צורך לבכות. אנו רואים בו את החולשה האנושית. מתחיל כאן חשבון נפש. הגיבור מטלטל בין חולשה לכוח, ויש בו קונפליקט. באותו זמן נקרה בדרכו רוטשילד, והוא שוב חוזר לכוחניות שלו, ומכה אותו.

רגליו מובילות אותו לנהר ולעץ הלבנה, הפעם הוא נזכר בבתו התינוקת שמתה. הוא עושה חשבון נפש מה החמיץ בחייו, מהרהר על אכזריותם של בני אדם זה לזה, ובכלל זה אכזריותו כלפי מארפה ורוטשילד.

יעקב הולך ונחלש פיזית, ומודע למותו הקרב. במקביל גוברת חולשתו כאדם. כל חייו אימץ את הכוחניות כאמצעי הגנה להסתרת כאבו הפנימי. במשך עשרות שנים ממות בתו הוא הדחיק את הרגשות, השכיח את זכרה, ולא נתן ביטוי לכאבו.

חשבון הנפש שהתחיל אצלו לאחר מות אשתו נמשך. לפני מותה לא היה מסוגל להביע בפניה חרטה, ועתה הוא עושה זאת באמצעות הכינור, ובשארית כוחותיו מנגן בו לפני מותו מנגינה עצובה מלווה בבכי. אותו עצב שלא יכול היה לשאת בנגינתו של רוטשילד. צר לו להיפרד מהכינור, ששימש לו תחליף למילים.

בסיום הסיפור מופיע שוב רוטשילד להזמינו לנגן, כולו רועד ומתחנן שלא יפגע בו. הכוחניות של יעקב נעלמת. הוא מזמינו להתקרב ולהאזין לנגינתו האחרונה מלאת הרגש כפרידה מן החיים. הגיבור החזק עובר טלטלה, ועתה הוא נזקק לגיבור החלש.

גם בגסיסתו יעקב אינו מסוגל לבטא מילות חרטה בפני הכומר, ואינו מבקש מחילה. הוא רואה לנגד עיניו את מארפה ורוטשילד שפניהם מעונים, אך אינו מתוודה על אכזריותו כלפיהם, ולכן חזרתו בתשובה אינה מלאה. הוא מוריש לרוטשילד את הכינור היקר לליבו, ויש בזה ניסיון לתיקון נפש. הוא מת כשהוא מתפייס עם עצמו, מצר על הרוע בין בני האדם שהוא היה חלק ממנו.

אנו רואים, שהצד הרגיש והנגינה שבלב שהיו קיימים אצל רוטשילד מתגלים בצורה מודחקת בדמותו הכוחנית של יעקב, ופורצים ממנו רק לאחר שנתן לזיכרון הכאוב על מות בתו לעלות לתודעתו, וחזר להחיות בזיכרונו את הרגעים היפים שחווה פעם, ולאחר שהבין את ההתאכזרות שלו לאשתו ולרוטשילד ואת שנאת החינם שלו לסובבים אותו.

הסיפור מצביע על מורכבות האדם- הגיבור הכוחני מתגלה כבעל רגש וחולשה, שאותם הוא מדחיק, כנראה, בעקבות אירוע טראומטי של אבדן בתו התינוקת. יעקב ניסה כל הזמן להעלים את העצב והשבירות שהיו ברוטשילד, ובסופו של דבר גילה אותם בתוך עצמו, ונזקק להם.

רוטשילד שקבל ממנו את הכינור, ממשיך את נגינתו מלאת הרגש ואת התיקון המסוים שמצא הגיבור בנפשו.

(אתר אביב חדש לספרות)